ITD กับ เสี่ยยักษ์ลูบคมตลาดทุน
มีนักลงทุนมาถามผมว่า ทำไม “เสี่ยยักษ์” หรือคุณวิชัย วชิรพงศ์ ถือหุ้นในบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เยอะจัง
4 ส.ค. 2558

ธนะชัย ณ นคร
 
มีนักลงทุนมาถามผมว่า ทำไม “เสี่ยยักษ์” หรือคุณวิชัย วชิรพงศ์ ถือหุ้นในบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เยอะจัง
ผมตอบไปว่าไม่ทราบจริงๆ
และหากมีโอกาสพบกับเสี่ยยักษ์จะถามให้นะ แต่ก็ไม่รู้ว่าจะได้คำตอบหรือเปล่า หรือได้มาแล้วก็ไม่รู้ว่าจะนำมาเปิดเผยได้หรือไม่
หลังจากนั้น เข้าไปดูข้อมูลผู้ถือหุ้นของ ITD ก็พบว่าเป็นแบบนั้นจริงๆ
เพราะหากนับตระกูล “วชิรพงศ์” ที่เข้ามาถือหุ้นใน ITD แบบว่ารวมทุกๆ คนแล้ว น่าจะอยู่ที่ประมาณ 10-11%
นี่ไม่รู้ว่ายังมีในไทยเอ็นวีดีอาร์ หรือชื่ออื่นๆ หรือสัดส่วนหุ้นที่ถืออยู่ไม่ถึง 0.50% อีกหรือไม่
ตัวเลขการถือหุ้นของกลุ่มวชิรพงศ์นี้ เป็นรอง และใกล้เคียงกับกลุ่ม “กรรณสูต” และกลุ่ม “จรณะจิตต์” ที่นำโดยคุณนิจพร จรณะจิตต์ พี่สาวของคุณเปรมชัย กรรณสูต
หรือหากนับ 2 กลุ่มนี้เป็นกลุ่มเดียวกัน
นั่นก็เท่ากับว่ากลุ่มวชิรพงศ์ ถือหุ้นใหญ่เป็นอันดับ 2 ใน ITD
ในประวัติศาสตร์การถือหุ้นของกลุ่มบุคคลอื่นใน ITD นอกเหนือจากกลุ่มกรรณสูต และกลุ่มจรณะจิตต์แล้ว ก็ยังไม่เคยมีใครเข้ามาถือหุ้นได้มากเท่ากลุ่มวชิรพงศ์เช่นนี้
ก่อนหน้านี้ ผมเคยคุยกับเสี่ยยักษ์ครับ
เป็นการคุยถึงเรื่องหุ้นบางตัวที่เขาเข้าไปถือหุ้น ซึ่งเสี่ยยักษ์ก็อธิบายให้ฟัง แต่ผมก็นำมาเขียนไม่ได้
นั่นเพราะเดี๋ยวจะเป็นการชี้นำ
คุณเปรมชัย กรรณสูต ผมได้ยินชื่อนี้ครั้งแรก ก็สมัยทำงานเป็นนักข่าวใหม่ๆ นั่นแหละ
ขณะนั้น เป็นช่วงของการผ่องถ่ายงานจากคุณหมอชัยยุทธ กรรณสูต มายังลูกชาย เพราะคุณหมอกำลังวางมือจากธุรกิจเพื่อไปทำไร่องุ่นที่จังหวัดเลย
Born to Be Boss นี่คือคำเปรียบเปรยที่เคยมีการนำมาใช้กับคุณเปรมชัย
หากนับจากวันที่ก้าวขึ้นมารับผิดชอบงาน หรือเป็น Boss เต็มตัว ก็น่าจะผ่านมาแล้วราวๆ 22-23 ปี
นับจากวันนั้นมาถึงวันนี้หากพูดถึงคุณเปรมชัย ก็จะนึกถึงอิตัลไทย หรือหากพูดถึงอิตัลไทย ก็จะนึกถึงคุณเปรมชัย หรือสรุปง่ายๆ ว่าต่างฝ่ายต่างเป็น BrandAmbassador ซึ่งกันและกัน
วันนี้คุณเปรมชัยมีอายุมากกว่า 61 ปีแล้ว
เคยมีการตั้งข้อสงสัยว่าหากวันใดวันหนึ่งคุณเปรมชัยวางมือ และอิตัลไทยจะทำอย่างไรต่อไป
ในเมื่อต่างฝ่ายเป็นสัญลักษณ์กันและกันอยู่
และมีการมองข้ามไปถึงว่า แล้วจะเป็นปัจจัย “ความเสี่ยง” หรือไม่
หุ้นของ ITD ทุกวันนี้ หากใครเป็นแฟนคลับ ก็จะรู้ว่าส่วนใหญ่นั้นจะ “เล่นรอบ” กัน ราคาขึ้นไปตามข่าว แล้วหลังจากนั้นก็จะปรับลดลง
อย่างวานนี้ราคาขึ้นมา 4.08% รับข่าว 6 มาตรการกระตุ้นเศรษฐกิจเข้า ครม.
ใครเข้าไปเมื่อวันศุกร์ที่ผ่านมา ก็ต้องปล่อยของกันล่ะ เพราะหากยังถือไว้ วันนี้มีโอกาสราคาปรับลงเยอะมาก
ITD นั้นมีโครงการภาครัฐอยู่ในมือจำนวนมาก และงานภาครัฐนั้น ทราบกันดีว่า มาร์จิ้นค่อนข้างต่ำครับ และยังมีความเสี่ยงจากการเปลี่ยนแปลงรัฐบาล
นี่ยังไม่รวมเรื่องเหมืองโปแตชนะ
และรวมถึงโครงการทวาย ที่นักวิเคราะห์มองว่ายังมีความเสี่ยงของโครงการ แม้จะมีการลงนามระหว่างไทย เมียนมาร์ และญี่ปุ่นแล้วก็เหอะ
ส่วนโครงการรถไฟฟ้าก็ถูกเลื่อน (ประมูล) แล้วเลื่อนอีก
กำไรไตรมาส 1/58 ขาดทุน 500 ล้านบาท
ทว่า บล.เมย์แบงก์ กิมเอ็ง(ประเทศไทย) ก็ยังคงแนะนำซื้อ ให้ราคาเป้าหมาย 12 บาท โดยราคานี้เป็นการรวมโครงการต่างๆ ในอนาคตของ ITD ที่ว่ามาทั้งหมด
เสี่ยยักษ์เข้าไปลงทุนในหุ้นลักษณะแบบนี้หลายตัวครับ